NEWS RELEASE
May 12, 2017
Balikatan 2017 ha tahob han HADR trainings , gintitipahan han mga patriyotiko nga grupo
Naglansar hin usa nga gios-protesta kanina han alas singko han kulop ha Rizal Avenue ha syudad han Tacloban an mga progresibo nga grupo ha pangunguna han Bagong Alyansang Makabayan – Sinirangan Bisayas para ipakita an ira pagtipa ha iginlalansar nga Balikatan 2017 exercises ha siyudad han Ormoc ha Leyte ngan Guiuan ha Eastern Samar. Iginbuksas han militante nga alyansa an mapan-uwat nga ehersisyo-militar han US ha nasud Pilipinas ha tahob han humanitarian assistance and disaster relief (HADR) trainings.
Pormal nga nagtikang an Balikatan exercises yana nga tuig dida han Mayo 8 ngan nakatalaan ini nga magtapos dida ha Mayo 19. Sumala ha mga report, hi Presidente Duterte na mismo an nag-suhestyon nga humanitarian assistance an magin sentro han ika-33 nga RP-US Balikatan yana nga tuig. Kasumpay hini, nakatalaan nga mag-ayad hin mga eskwelahan ngan maghatag hin mga serbisyo sosyal an mga visiting forces ha Ormoc ngan Guiuan. Sumala naman ha mga tag-protesta, usa la ini nga pag-kondisyon han US agud utro nga umabuyon an katawhan Pilipino nga mag-base hira ha nasud Pilipinas.
“Pagbulig” para han interes han US, kontra ha katawhan
Sumala ha People Surge, alyansa han mga biktima han mga kalamidad, diri kabalyo han mga ayuda nga iginhahatag han US ha mga biktima han mga daguraot an soberanya han nasud Pilipinas. Mahinunumduman nga ginpirmahan ni hadto Defense Secretary Voltaire Gazmin ngan US Ambassador Philip Goldberg an Enhanced Defense Cooperation Agreement, nga nagtutugot ha mga sundalo han US nga mag-base ha Pilipinas ngan libre nga gumamit han mga rekurso, lima la kabulan matapos lasurbuhon han superbagyo Yolanda an Sinirangan Bisayas.
Pira ka adlaw naman ugsa an ika-tulo nga anibersaryo han superbagyo Yolanda, iginpahinumdom naman han US Navy an ira paspas ngan aktibo nga pagbulig ha mga lugar nga naapektuhan han kalamidad komo pagbaton han mga hadto kritisismo ni Duterte kontra kan anay US President Barack Obama ngan han naghulga hiya hin pagpa-iwas ha mga sundalo han US ha nasud.
Basar han pahayag ni People Surge Secretary General Marissa Cabaljao, gingagamit han US, an numero uno nga contributor ha natatabo nga Climate Change, an mga kalamidad para himuon nga lehitimo an ira pagbase ha sulod han nasud ha tahub hin “pagbulig” ngan “pag-responde”. Dugang pa niya, nagpapabilin nga an paghut-hot ha katawhan Pilipino an rason han kada taglagudti nga “maupay” nga pitad nga gin-hihimo han US.
Gintudlok naman han tagapagyakan han Gabriela – Eastern Visayas nga hi Gina de Veyra an sunud-sunod nga Public-Private Partnership (PPP) programs han US ngan han mga burukrata kapitalista han nasud matapos an mga nahimo nga “pagbulig” han US ha mga biktima han Yolanda.
“Nagpapakita la ini nga diri nga diri para ha interes han katawhan an ginhihimo nga pagbulig han mga kano kundi para la gihapon ha ira kalugaringon nga interes ha ekonomiya”, pagmalatumat ni de Veyra.
US, may baratunon pa ha katawhan han Sinirangan Bisayas
Utro nga iginpahinumdom han League of the Filipino Students – Metro Tacloban Chapter ha katawhan han Sinirangan Bisayas an mga pan-aabuso ngan krimen han US ha rehiyon. Usa na hini dinhi an natabo nga pagmasaker ha maabot singkwenta mil (50,000) nga mga sibilyan ha Balangiga ha pamaagi nira nga “scorge the earth!” kun diin ginpatay an mga kalalakin-an nga na-edad hin diyes anyos pa-igbaw. Maabot naman hin 150 nga mga residente han Calbiga ha Weste han Samar an ginpanmatay han mga sundalo han Estados Unidos dida han tuig 1900.
“Sukwahi han igin-eedukar ha aton ha eskwelahan pinaagi han presente nga neoliberal nga sistema han edukasyon ha nasud, waray bisan san-o nag-protehir an imperyalista nga US han aton interes lugod ira la gin-siguro an ira makusog nga impluwensiya ha nasud Pilipinas”, sumala kan Mira Legion, LFS – Metro Tacloban Chairperson.
Padayon man liwat an panunukot han Gabriela ha brutal nga panhitabo kan Jennifer Laude, usa nga transgender nga ginpatay hin usa nga US Marine nga hi Lance Corporal Joseph Scott Pemberton nga naka-base ha Pilipinas pinaagi han VFA-EDCA. Pagmalatumat ni de Veyra, diri harayo nga mautro ini nga panhitabo bisan pa man ha proklamasyon nga diri igintutugot ha mga visiting forces an paggawas ha ira mga kampo kun waray upod nga AFP personnel.
Pagpaiwas ha mga tropa han kano, iginpanawagan
Natindog an Bagong Alyansang Makabayan – Sinirangan Bisayas nga diri dapat tugutan an presensya han mga sundalo han Estados Unidos ha nasud tungod nga usa ini nga dako nga pagtalapas ha igindeklara nga soberanya han nasud Pilipinas.
“Pinaagi han diri patas nga kasarabutan giutan han gobyerno han Pilipinas ngan US sugad nala han Visiting Forces Agreement ngan EDCA, naghahatag na kita hin katugutan ha imperyalista nga nasud nga manginlabot ha aton domestic affairs”, pagmalatumat ni Bayan – Sinirangan Bisayas Secretary General Rey Miranda.
Dugang pa niya, nahihimutang ha kadelikaduhan an nasud Pilipinas pinaagi han pagbase han mga numero uno nga terorista ha bug-os nga kalibutan. Gin-tagan man liwat niya hin duon an presente nga paghulga han North Korea nga andam hira bweltahan an mga base-militar han US nga naka-posisyon ha mga alyado hini nga nasud sugad han Pilipinas para la depensahan an ira kalugaringon nga nasud kontra ha agresyon han nasud. Ginpapaduroy man daw liwat nira an tensyon giutan ha Pilipinas ngan Tsina hiunong ha West Philippine Sea.
Dugang pa han Bayan-SB nga ulang gihap ha pagkab-ot hin tinuod nga kamurayawan an US labi na nga amo ini an numero uno nga nananabotahe han iristorya pangkamurayawan giutan han gobyerno han Pilipinas ngan han makawala nga grupo nga National Democratic Front of the Philippines (NDFP) sumala ha Kamurayawan, nagduduso han Just and Lasting Peace nga kampanya. “Mapapamatud-an ini pinaagi han ira direkta nga paggiya han presente nga kontra-insurhensiya nga programa han Armed Forces of the Philippines (AFP) nga Oplan Kapayapaan nga gintatahuban gihap hin Community Development Projects”, sumala kan Kamurayawan Spokesperson Joshua Sagdullas.
Ha katapusan, gin-ayat ni Miranda hi Presidente Duterte nga tindugan an iya mga pulong kontra-US ngan an iya mga proklamasyon nga pabor unta ha interes han katawhan. Iya man liwat iginpanawagan ha katawhan han Sinirangan Bisayas ngan han bug-os nga nasud nga maging mabinantayon ha mga mapan-uwat nga pitad han Estados Unidos.###
Reference:
Rey Miranda
Secretary General
Bayan Sinirangan Bisayas
eng_Latn tgl_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn knc_Latn grn_Latn eng_Latn hau_Latn